text: Ældre først op kl. 11
  06 februar 2010 kl. 15.49
  Morgenmaden kan nærmest gå hen at blive til brunch for flere af beboerne på Koldings plejecentre. Det skriver Jydske-Vestkysten lørdag.
  De millionbesparelser, som er ved at blive gennemført på plejecentrene, betyder blandt andet, at nogle beboere kommer til at vente længere i sengen, før de bliver hjulpet op og kan få morgenmad.
  I dag kommer enkelte beboere allerede sent op, fordi de ønsker det, men når der bliver færre ansatte, må flere ligge i sengen og vente, skriver Jydske-Vestkysten.
  Flere plejehjemsledere har i deres beskrivelse af sparekonsekvenserne peget på, at beboerne vil komme senere op, og at morgenmad og frokost kommer til at ligge tæt på hinanden.
  Samt at klokken kan blive 11-11.30, før nogle kan være klar til morgenmad.
  Seniorudvalgsformand Søren Rasmussen (DF) mener, at det ikke er i orden, at ældre skal vente på at komme op til ved 11-tiden.
  